Sigitas Tamkevičius

Sigitas Tamkevičius, SJ (g. 1938 m. lapkričio 7 d. Gudonyse, Lazdijų rajonas) – Romos katalikų bažnyčios dvasininkas, kardinolas, Kauno arkivyskupas emeritas.

 Biografija 
Šeimoje buvo jauniausias iš keturių brolių. Mokėsi Krikštonių mokykloje, 1955 m. baigė Seirijų vidurinę mokyklą, įstojo į Kauno tarpdiecezinę kunigų seminariją. 1957–1960 m. tarnavo sovietinėje armijoje, po kurios tęsė mokslus. 1962 m. balandžio 18 d. vyskupo Petro Maželio įšventintas į kunigus. 

1962–1975 m. Alytaus, Lazdijų, Kudirkos Naumiesčio, Prienų, Simno parapijų vikaras. 1968 m. tapo jėzuitu. 1969 m. valdžiai uždraudus kunigauti, dirbo metalo gamykloje, vėliau Prienų melioracijos statybos valdyboje. 

1972–1983 m. redagavo „Lietuvos katalikų bažnyčios kroniką“.http://www.kaunozurnalistai.lt/20366/ 

1975–1983 m. Kybartų bažnyčios klebonas. Čia 1978 m. lapkričio 13 d. kartu su keturiais kunigais įkūrė Tikinčiųjų teisėms ginti katalikų komitetą. Buvo persekiojamas sovietų valdžios institucijų bei specialiųjų tarnybų. 1983 m. gegužės 6 d. kunigo Alfonso Svarinsko teismo metu suimtas ir šešis mėnesius tardytas Vilniaus KGB kalėjime. 1983–1988 m. kalėjo sovietiniuose Permės ir Mordovijos lageriuose. 1988 m. ištremtas į Sibirą, bet po pusės metų paleistas.

1989–1990 m. Kauno kunigų seminarijos dvasios tėvas, 1990–1991 m. rektorius. 1991 m. gegužės 4 d. popiežius Jonas Paulius II paskyrė tituliniu Turudos vyskupu ir Kauno arkivyskupijos augziliaru. 1991 m. gegužės 19 d. Kauno arkikatedroje bazilikoje arkivyskupas kardinolas Vincentas Sladkevičius konsekravo vyskupu. 1996 m. gegužės 4 d. paskirtas Kauno arkivyskupu metropolitu. 1999–2002 m. ir 2005–2014 m. Lietuvos vyskupų konferencijos pirmininkas. VDU Katalikų teologijos fakulteto Didysis kancleris, pirmininkauja Kauno arkivyskupijos „Caritas“ organizacijai. 2008 m. Pažaislio tarybos narys.LVK tinklalapio informacija http://kaunoarkivyskupija.lt/arkivyskupas/ 

2015 m. birželio 11 d. Popiežius Pranciškus priėmė Kauno arkivyskupo S. Tamkevičiaus atsistatydinimo iš Kauno arkivyskupijos ganytojo pareigų prašymą.

2019 m. spalio 5 d. konsistorijoje popiežiaus Pranciškaus pakeltas kardinolu, kaip kardinolui-prezbiteriui suteikiant šv. Angelės Meriči titulą.„Kardinolui S. Tamkevičiui suteiktas šv. Angelės Meriči titulas“, „Bernardinai.lt“  Apie tokį ketinimą popiežius paskelbė 2019 m. rugsėjo 1 d. po vidudienio maldos.

2025 m. vasario 16 d. minint Vasario 16-ąją, LR prezidentūroje už reikšmingą indėlį į kovą už Lietuvos laisvę ir žmogaus teises bei nuolatinę pagalbą silpniausiems visuomenės nariams įteiktas Vytauto Didžiojo ordino Didysis kryžius.

 Bibliografija 
 Tiesa išlaisvina: arkivyskupo Sigito Tamkevičiaus prisiminimai apie dvidešimt „LKB kronikos“ metų. – Kaunas: Kauno arkivyskupijos kurija, 2012. – 95 p.: iliustr. – ISBN 978-9955-9355-9-9;
 Viešpats mano šviesa: arkivysk. S. Tamkevičiaus atsiminimai iš 75 metų, 2013 m. – 367 psl., iliustr. -ISBN 978-609-8130-00-3;

 Šaltiniai 

 Literatūra 
 Kronika: Lietuvos Katalikų Bažnyčios kronika: jubiliejinės konferencijos medžiaga / Mindaugas Bloznelis. – 2-asis leidimas. – Marijampolė: Pr. Vaičaičio draugija, 1998. – 96 p.: iliustr. – ISBN 9986-851-17-3
 Bažnyčia, „Kronika“ ir KGB voratinklis / Vidas Spengla. – 2-asis leidimas. – Vilnius: Katalikų akadedija, 2001. – 519 p.: iliustr. – ISBN 9986-592-31-3

 Nuorodos 

Kategorija:Ateitininkai
Kategorija:Kauno arkivyskupai
Kategorija:Lietuvos jėzuitai
Kategorija:Lietuvos redaktoriai
Kategorija:Lietuvos disidentai
Kategorija:Kauno kunigų seminarijos rektoriai
Kategorija:Kauno miesto garbės piliečiai
Kategorija:VDU garbės daktarai
Kategorija:Laisvės premijos laureatai
Kategorija:Lietuvos kardinolai